**517/2008. (XI.19.) számú határozat:**

**- A Garay Üzletházban lévő piac üzemeltetésével kapcsolatos megbízásról, illetve a piacon lévő üzlethelyiség bérbeadásáról -**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a Budapest VII. kerület Garay tér 20. szám alatti Garay Üzletházban található Piac üzemeltetésére megállapodást köt az Erzsébetvárosi Önkormányzati Vagyonkezelő Zrt-vel, egyben az üzemeltetési megállpodás lényeges feltételeit a következők szerint határozza meg:

**1.** A szerződéssel az Önkormányzat határozatlan időre megbízza az ERVA Zrt a Piac üzemeltetésével.

**2.** A szerződés tárgya a 33053/1/A/348 hrsz alatt felvett, 4339 nm alapterületű, természetben a Budapest VII. kerület Garay tér 20. szám alatti ingatlan -1 szintjén elhelyezkedő Piac.

**3.** Az ERVA Zrt-nek a piac üzemeltetésével kapcsolatos feladatai különösen a következők:

**a)** gondoskodik a Piac 22/2005.(V.23.) számú önkormányzati rendeletben (a továbbiakban: Ör.) meghatározott időben történő nyitásáról és zárásáról;

**b)** gondoskodik - a vonatkozó, bérlőt kijelölő önkormányzati határozatoknak megfelelően - a bérleti, valamint önálló jogkörben a helyhasználati szerződések megkötéséről (ideértve a Dísz tér hasznosítását), szükséges módosításáról; gyakorolja a bérbeadói jogokat a jelen megállapodásban foglaltak szerint. Az Önkormányzat feljogosítja az ERVA Zrt-t, hogy bérleti, helyhasználati, illetve egyéb díjtartozás esetén, és más, jogszabályban vagy a bérleti, helyhasználati szerződésben meghatározott esetben, nevében a bérleti, helyhasználati jogviszony rendkívüli felmondásának jogát gyakorolja, továbbá - az Önkormányzat hatáskörrel rendelkező szervének döntése alapján - a rendes felmondás jogát az Önkormányzat nevében gyakorolja.

**c)** Az Önkormányzat nevében és javára beszedi a bérlőktől, helyhasználóktól a bérleti, helyhasználati díjakat.

**d)** évente - a társasház közgyűlésének döntése alapján - megállapítja a bérlők által a bérleti díjon felül fizetendő üzemeltetési díj és közös költség arányos összegét és azt a bérlők felé érvényesíti,

**e)** gondoskodik a Piac területén lévő és közös használatú utak és helyiségek rendeltetésszerű használattal összefüggő tisztításáról, takarításáról, a szükséges fertőtlenítéséről,

**f)** gondoskodik a felhalmozódott hulladék folyamatos összegyűjtéséről és elszállításáról, a közegészségügyi és járványügyi, valamint állategészségügyi szabályok betartásról és betartatásáról;

**g)** gondoskodik az Önkormányzat, mint tulajdonos képviseletéről a társasház felé,

**h)** saját nevében megköti a közüzemi szerződéseket (kivéve az egyes helyiségbérlők külön fogyasztásmérőit);

**i)** ellátja a Piac üzemeltetésével kapcsolatos adminisztratív és nyilvántartási feladatokat;

**j)** folyamatosan ellenőrzi és felügyeli a Piac rendjét,

**k)** a rábízott vagyontárgyakat megőrzi, azokat rendeletetésszerűen használja, és azok állagát megóvja, az átadott vagyontárgyakat leltár szerint átveszi, a jelen Megállapodás megszűnésekor pedig leltár szerint átadja;

**l)** a Piaccal kapcsolatos tűz- és vagyonvédelmi szempontból indokolt intézkedéseket megteszi;

**m)** gondoskodik a Piac területén felmerülő károk helyreállításáról, illetve helyreállíttatásáról, a rendeltetésszerű használattal nem összefüggő meghibásodások kijavításáról. Káresemény esetén az ERVA Zrt köteles azonnali vizsgálatot folytatni és megállapításait jegyzőkönyvezni;

**n)** évente egyszer beszámol a Piac üzemeltetéséről az Önkormányzatnak, e beszámolóban részletesen kitér az üzemeltetési költségekre és a Piacot igénybevevők számára is.

**4.** A Piac üzemeltetésével összefüggésben felmerült költségeket (ideértve a Piac működésével kapcsolatos eseti rendezvények költségeit az ERVA Zrt tovább számlázza az Önkormányzat felé. A vagyonkezelő jutalékra jogosult, amelynek összege a Piac üzemeltetéséből származó bevétel üzemeltetési költségekkel csökkentett összegének 8%-a + ÁFA, azzal, hogy a jutalék szempontjából nem tekinthető üzemeltetésből származó bevételnek a helyiségek bérbeadása során befolyó bérleti jog ellenértéke, amelyre a felek között hatályban lévő általános vagyonkezelői megbízásban foglaltak irányadók.

**5.** Az üzemeltetési megállapodás megszűnik.

I. bármelyik fél jogutód nélküli megszűnésével,

II. amennyiben bármelyik fél piacüzemeltetéssel kapcsolatos jogosultsága megszűnik,

III. a felek közös megegyezésével,

IV. bármelyik fél felmondásával.

**6.** A Képviselő-testület felhatalmazza a Polgármestert az üzemeltetési megállapodás megkötésére.

*Felelős: Hunvald György polgármester*

*Határidő: azonnal*